24/12/2012 | Administración LocalMunicipal
Narón
Intervención
Edicto de aprobación definitiva da modificación, imposición e ordenación da Ordenanza xeral de subvencións do Concello de Narón

EDICTO O abeiro do disposto no parágrafo cuarto do artigo 17 do RDL 2/2004, do 5 de marzo, que aproba o texto refundido da Lei reguladora de facendas locais, procédese á publicación do texto íntegro da Ordenanza xeral municipal de subvencións, aprobadas polo Concello Pleno, en sesión celebrada o día 25 de outubro de 2012. De conformidade co previsto na lexislación vixente contra o acordo descrito no parágrafo anterior, poderán os interesados interpoñer directamente o recurso contencioso-administrativo, no prazo de dous meses contados a partir do día seguinte ao de publicación deste edicto. Poderán así mesmo interpoñer calquera outro que estimen axeitado. PRIMEIRO.–Aprobar a imposición e ordenación da Ordenanza xeral municipal de subvencións do Concello de Narón, co seguinte literal: ORDENANZA XERAL MUNICIPAL DE SUBVENCIÓNS CAPÍTULO I.–DISPOSICIÓNS XERAIS Artigo 1.–OBXECTO. Esta ordenanza ten por obxecto a regulación do réxime xurídico xeral das subvencións outorgadas polos diferentes servizos municipais do Concello de Narón. As subvencións rexeranse polas prescricións contidas nesta ordenanza e na Lei 38/2003, do 17 de novembro, xeral de subvencións, polas bases de execución do orzamento municipal e normas de dereito administrativo que resulten de aplicación. Artigo 2.–CONCEPTO E ÁMBITO DE APLICACIÓN.1. Enténdese por subvención, para os efectos desta ordenanza, toda disposición monetaria a favor de persoas públicas ou privadas, e que cumpra os seguintes requisitos: Que a entrega se realice sen contraprestación directa dos beneficiarios. Que a entrega estea suxeita ao cumprimento dun determinado obxectivo, á execución dun proxecto, á realización dunha actividade, á adopción dun comportamento singular, xa realizados ou por desenvolver, ou á concorrencia dunha situación, debendo o beneficiario cumprir as obrigacións materiais e formais que se estableceron. Que o proxecto, a acción, conduta ou situación financiada teña por obxecto o fomento dunha actividade de utilidade pública ou interese social ou de promoción dunha finalidade pública.2. Non están comprendidas no ámbito de aplicación desta ordenanza: a) As achegas monetarias entre o concello e outras administracións públicas para financiar globalmente a actividade da administración á que vaian destinadas. b) As achegas do concello aos seus organismos públicos e outros entes dependentes de dereito privado, cuxa finalidade sexa financiar globalmente a actividade de cada ente no ámbito propio das súas competencias. c) As achegas monetarias que en concepto de cotas, tanto ordinarias como extraordinarias, realice o concello a favor das asociacións a que se refire a disposición adicional quinta da Lei 7/1985, do 02 de abril, reguladora das bases do réxime local, modificada pola Lei 11/1999, do 21 de abril e Lei 57/2003, do 16 de decembro, de medidas para a modernización do goberno local. d) As achegas orzamentarias aos grupos políticos municipais e aquelas achegas que polo seu carácter excepcional e singular poidan quedar contempladas no orzamento municipal. e) Os premios que se outorguen sen a previa solicitude do beneficiario. f) As axudas de urxencia de carácter social, cuxo outorgamento se rexerá pola súa normativa específica. Artigo 3.–PRINCIPIOS. A concesión e xestión das subvencións atenderá aos seguintes principios: a) publicidade, transparencia, concorrencia, obxectividade, igualdade e non discriminación. b) eficacia no cumprimento dos obxectivos fixados pola Corporación. c) eficiencia na asignación e utilización dos recursos públicos. Ademais, o outorgamento das subvencións terá carácter voluntario e eventual, non será invocable como precedente e non será exixible o aumento ou a revisión da subvención. CAPÍTULO II.–DOS BENEFICIARIOS Artigo 4.–BENEFICIARIOS. Terán a consideración de beneficiarias das subvencións as persoas que vaian realizar a actividade que fundamentou o seu outorgamento ou que se atopen na situación que lexitima a súa concesión, nos termos do art.11 da Lei xeral de subvencións e cumpran os requisitos sinalados no art.13 da devandita lei ou outros que recollan as bases reguladoras. En calquera caso, os beneficiarios deberán acreditar a súa domiciliación no Concello de Narón ou realizar actividades de interese para o municipio. Artigo 5.–OBRIGACIÓNS DOS BENEFICIARIOS. Con independencia das obrigacións específicas que recollan as bases reguladoras das subvencións, os convenios ou acordos de concesión, serán obrigacións xerais dos beneficiarios das subvencións do Concello de Narón as seguintes: a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións. b) Xustificar ante o órgano concedente ou, se é o caso, a entidade colaboradora, o cumprimento dos requisitos e condicións, así como a realización da actividade e o cumprimento da finalidade que determinen a concesión ou gozo da subvención. c) Someterse ás actuacións de comprobación, seguimento e inspección que efectuará o órgano concedente ou, se é o caso, a entidade colaboradora, e, por orde deles, polos responsables dos servizos promotores da subvención, e ás actuacións de control financeiro que poidan realizar os órganos de control competentes, tanto nacionais como comunitarios, achegando canta documentación lles sexa requirida no exercicio das actuacións anteriores. d) Comunicarlle ao órgano concedente, ou á entidade colaboradora, a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos. e) Acreditar, con anterioridade a ditarse a proposta de resolución de concesión, que se atopan ao corrente no cumprimento das súas obrigacións tributarias, entre as que se inclúen as municipais e fronte á Seguridade Social, nos termos fixados no RD 887/2006, do 21 de xullo, polo que se aproba o regulamento da Lei xeral de subvencións. Nos casos previstos no art.24 do citado regulamento, a presentación de declaración responsable substituirá á presentación das certificacións esixidas con carácter xeral e que figuran nos arts.22.2 e 3 do regulamento. f) Dispoñer dos libros contables, rexistros dilixenciados e demais documentos debidamente auditados nos termos esixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan esixidos nas bases reguladoras das subvenciones, coa finalidade de garantir o adecuado exercicio das facultades de comprobación e control. g) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control. h) Facer constar en toda información ou publicidade que se efectúe da actividade, que esta está subvencionada polo Concello de Narón. i) Proceder ao reintegro dos fondos percibidos nos supostos previstos legal ou regulamentariamente. j) Render contas na forma prevista legal ou regulamentariamente. CAPÍTULO III.–PROCEDEMENTO DE CONCESIÓN E XESTIÓN DAS SUBVENCIÓNS Artigo 6.–PROCEDEMENTOS DE CONCESIÓN.1. O procedemento ordinario de concesión de subvencións tramitarase en réxime de concorrencia competitiva. Para os efectos desta ordenanza, terá a consideración de concorrencia competitiva o procedemento mediante o cal a concesión das subvencións se realice mediante a comparación das solicitudes presentadas, co fin de establecer unha prelación entre estas de acordo cos criterios de valoración previamente fixados nas bases reguladoras e na convocatoria, e adxudicar, co límite fixado na convocatoria dentro do crédito dispoñible, aquelas que obteñan maior valoración en aplicación dos citados criterios.2. Poderán concederse de forma directa as seguintes subvencións: As previstas nominativamente no orzamento municipal, nos termos recollidos nos convenios e na normativa reguladora destas subvencións. Aquelas cuxo outorgamento ou contía lle veñan impostos ao concello por unha norma de rango legal, que seguirán o procedemento de concesión que lles resulte de aplicación de acordo coa súa propia normativa. Con carácter excepcional, aqueloutras subvencións en que se acrediten razóns de interese público, social, económico ou humanitario, ou outras debidamente xustificadas que dificulten a súa convocatoria pública.3. Non poderán outorgarse subvencións por contía superior á que se determine na convocatoria. Artigo 7.–PROCEDEMENTO ORDINARIO. INICIACIÓN.1. O procedemento para a concesión de subvencións, iníciase sempre de oficio, de conformidade co que estableza a normativa aplicable a cada unha delas.2. A iniciación de oficio realizarase sempre mediante convocatoria aprobada polo órgano competente, que desenvolverá o procedemento para a concesión das subvencións convocadas de acordo cos principios da Lei 38/2003, xeral de subvencións e da Lei 30/1992, do 26 de novembro, de réxime xurídico das administracións públicas e do procedemento administrativo común, e terá necesariamente o seguinte contido: Indicación do acordo municipal que aproba as normas ou bases reguladoras e do diario oficial no que fosen publicadas, salvo que en atención á súa especificidade estas se inclúan na propia convocatoria. Créditos orzamentarios aos que se lles imputa a subvención e contía total máxima das subvencións convocadas dentro dos créditos dispoñibles ou, na súa falta, contía estimada das subvencións. Obxecto, condicións e finalidade da concesión da subvención. Expresión de que a concesión se efectúa mediante un réxime de concorrencia competitiva. Requisitos para solicitar a subvención e forma de acreditalos. Indicación dos órganos competentes para a instrución e resolución do procedemento. Prazo de presentación de solicitudes, ás que serán de aplicación as previsións contidas no apartado 4 deste artigo. Prazo de resolución e notificación. Documentos e informacións que deben acompañarse á petición. Se é o caso, posibilidade de reformulación de solicitudes de conformidade co disposto no artigo 27 da Lei 38/2003, xeral de subvencións. Indicación de se a resolución pon fin á vía administrativa e, en caso contrario, órgano ante o que ha de interpoñerse o recurso administrativo correspondente. Criterios de valoración das solicitudes, precisando a ponderación relativa atribuída a cada un deles nos termos previstos no RD 887/2006, do 21 de xullo, polo que se aproba o regulamento da Lei xeral de subvencións. Medio de notificación ou publicación, de conformidade co previsto no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común.3. Nas convocatorias que sigan o réxime de tramitación anticipada ou de subvencións plurianuais aplicaranse as disposicións previstas no RD 887/2006, do 21 de xullo, polo que se aproba o regulamento da Lei xeral de subvencións.4. As solicitudes dos interesados acompañarán os documentos e informacións determinados na norma ou convocatoria, salvo que os documentos esixidos xa estivesen en poder de calquera órgano do Concello de Narón, nese caso o solicitante poderá acollerse ao establecido no parágrafo f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se faga constar a data e o órgano ou dependencia en que foron presentados ou, se é o caso, emitidos, e cando non transcorran máis de cinco anos desde a finalización do procedemento ao que correspondan. Nos supostos de imposibilidade material de obter o documento, o órgano competente poderá requirirlle ao solicitante a súa presentación, ou, na súa falta, a acreditación por outros medios dos requisitos a que se refire o documento, con anterioridade á formulación da proposta de resolución. A xestión electrónica da tramitación da subvencións comprendidas no ámbito de aplicación desta ordenanza realizarase baixo o réxime xurídico contemplado na Lei 11/2007, do 22 de xuño, de acceso electrónico dos cidadáns aos servizos públicos ou normativa que a substitúa.5. Para os efectos do disposto nos apartados anteriores, na convocatoria poderase admitir a substitución da presentación de determinados documentos por unha declaración responsable do solicitante. Neste caso, con anterioridade á proposta de resolución de concesión da subvención deberase requirir a presentación da documentación que acredite a realidade dos datos contidos na citada declaración, nun prazo non superior a 15 días.6. Se a solicitude non reúne os requisitos establecidos na norma de convocatoria, o órgano competente requirirá ao interesado para que a emende no prazo máximo e improrrogable de 10 días, e indicaráselle que, se non o fixese, daráselle por desistida a súa solicitude, tras resolución, que deberá ser ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común. Artigo 8.–INSTRUCIÓN.1. A instrución do procedemento de concesión de subvencións correspóndelle ao órgano que se designe na convocatoria.2. O órgano competente para a instrución realizará de oficio cantas actuacións considere necesarias para a determinación, coñecemento e comprobación dos datos en virtude dos cales debe formularse a proposta de resolución.3. As actividades de instrución comprenderán: Petición de cantos informes considere necesarios para resolver ou que sexan esixidos polas normas que regulan a subvención. Na petición farase constar, se é o caso, o carácter determinante daqueles informes que sexan preceptivos. O prazo para a súa emisión será de 10 días, salvo que o órgano instrutor, atendendo ás características do informe solicitado ou do propio procedemento, solicite a súa emisión nun prazo menor ou maior, sen que neste último caso poida exceder de dous meses. Cando non se emitise o informe no prazo sinalado, cualificado por disposición legal expresa como preceptivo e determinante, ou, se é o caso, vinculante, poderá interromperse o prazo dos trámites sucesivos. Avaliación das solicitudes ou peticións, efectuada conforme os criterios, formas e prioridades de valoración establecidos na norma reguladora da subvención ou, se é o caso, na convocatoria. A norma reguladora da subvención poderá contemplar a posibilidade de establecer unha fase de preavaliación na que se verificará o cumprimento das condicións impostas para adquirir a condición de beneficiario da subvención.4. Unha vez avaliadas as solicitudes, o órgano colexiado previsto nas bases da convocatoria, deberá emitir un informe no que se concrete o resultado da avaliación efectuada. O órgano instrutor, á vista do expediente e do informe do órgano colexiado, formulará a proposta de resolución provisional, debidamente motivada, que deberá notificarse aos interesados na forma que estableza a convocatoria, e concederase un prazo de 10 días para presentar alegacións. Poderase prescindir do trámite de audiencia cando non figuren en procedemento nin sexan tidos en conta outros feitos nin outras alegacións e probas que as aducidas polos interesados. Neste caso, a proposta de resolución formulada terá o carácter de definitiva. Despois de examinar as alegacións aducidas, se é o caso, polos interesados, formularase a proposta de resolución definitiva, que deberá expresar o solicitante ou a relación de solicitantes para os que se propón a concesión da subvención, e a súa contía, especificando a súa avaliación e os criterios de valoración seguidos para efectuala. O expediente de concesión de subvencións conterá o informe do órgano instrutor no que conste que da información que obra no seu poder se desprende que os beneficiarios cumpren todos os requisitos necesarios para acceder a estas.5. A proposta de resolución definitiva, cando resulte procedente de acordo coas bases reguladoras, notificaráselles aos interesados que sexan propostos como beneficiarios na fase de instrución, para que no prazo previsto na dita normativa comuniquen a súa aceptación.6. As propostas de resolución provisional e definitiva non crean dereito ningún a favor do beneficiario proposto, fronte ao Concello de Narón, mentres non se lle notifique a resolución de concesión. Artigo 9.–RESOLUCIÓN.1. O órgano competente á vista da proposta de resolución definitiva resolverá o procedemento.2. A resolución será motivada de conformidade co que dispoñan as bases reguladoras da subvención debendo, en todo caso, quedar acreditados no procedemento os fundamentos da resolución que se adopte.3. A resolución, ademais de conter o solicitante ou relación de solicitantes aos que se lles concede a subvención, fará constar, se é o caso, de maneira expresa, a desestimación do resto das solicitudes.4. O prazo máximo para resolver e notificar a resolución do procedemento non poderá exceder de seis meses, salvo que unha norma con rango de lei estableza un prazo maior ou así veña previsto na normativa da Unión Europea. O prazo computarase a partir da publicación da correspondente convocatoria, salvo que esta pospoña os seus efectos a unha data posterior.5. O vencemento do prazo máximo sen notificación da resolución lexitima aos interesados para entender desestimada por silencio administrativo a solicitude de concesión da subvención.6. A resolución do procedemento notificaráselles aos interesados de acordo co previsto na Lei de réxime xurídico das administracións públicas e do procedemento administrativo común. Artigo 10.–REFORMULACIÓN DAS SOLICITUDES.1. Cando a subvención teña por obxecto o financiamento de actividades a desenvolver polo solicitante e o importe da subvención da proposta de resolución provisional sexa inferior ao que figura na solicitude presentada, poderase instar do beneficiario, se así se previu nas bases reguladoras, a reformulación da súa solicitude para axustar os compromisos e condicións á subvención outorgable.2. Unha vez que a solicitude mereza a conformidade do órgano colexiado, remitirase con todo o actuado ao órgano competente para que dite a resolución.3. En calquera caso, a reformulación de solicitudes deberá respectar o obxecto, condicións e finalidade da subvención, así como os criterios de valoración establecidos respecto das solicitudes ou peticións. Artigo 11.–PROCEDEMENTO DE CONCESIÓN DIRECTA. A resolución de concesión e, se é o caso, os convenios a través dos cales canalizar estas subvencións establecerán as condicións e compromisos aplicables de conformidade co disposto na Lei xeral de subvenciones e terán o carácter de bases reguladoras para os efectos previstos nesta. Deberán incluír, como mínimo: Determinación do obxecto da subvención e dos seus beneficiarios, de acordo coa asignación orzamentaria. Crédito orzamentario ao que se lle imputa o gasto e contía da subvención, individualizada, se é o caso, para cada beneficiario se fosen varios. Compatibilidade ou incompatibilidade con outras subvencións, axudas, ingresos ou recursos para a mesma finalidade, procedentes de calquera administración; ente público, privado ou nacional; da Unión Europea; ou de organismos internacionais. Prazos e modos de pago da subvención, posibilidade de efectuar pagos anticipados e aboamentos a conta, así como o réxime de garantías que, se é o caso, deberán achegar os beneficiarios. Prazo e forma de xustificación por parte do beneficiario do cumprimento da finalidade para a que se concedeu a subvención e da aplicación dos fondos percibidos. Os convenios serán o instrumento habitual para canalizar as subvencións previstas nominativamente nos presupostos xerais do Concello de Narón, sen prexuízo do que a este respecto poidan establecer as bases de execución do orzamento municipal. En todo caso, a asignación que finalmente se reflicta nos acordos de concesión das subvencións nominativas poderá ser distinta da previsión orzamentaria, cando así resulte da aplicación dos convenios nos que teñan fundamento ou por outras causas debidamente motivadas. CAPÍTULO IV.–XESTIÓN E FISCALIZACIÓN DAS SUBVENCIÓNS Artigo 12.–SUBCONTRATACIÓN. Entenderase que existe subcontratación, cando un beneficiario concerte con terceiros a execución total ou parcial da actividade que constitúa o obxecto da subvención. O beneficiario unicamente poderá subcontratar, total ou parcialmente, a actividade cando a normativa reguladora da subvención así o prevexa. A actividade subvencionada que o beneficiario subcontrate con terceiros non excederá da porcentaxe que se fixe nas bases reguladoras da subvención. No caso de que tal previsión non figure, o beneficiario poderá subcontratar ata unha porcentaxe que non exceda do 50 % do importe da actividade subvencionada. Artigo 13.–FINANCIAMENTO DE GASTOS SUBVENCIONABLES. As respectivas convocatorias fixarán as contías máximas das subvencións susceptibles de concesión, imputables ás partidas orzamentarias e cos créditos dispoñibles, atendendo en todo caso, aos establecido nas bases de execución do orzamento municipal. A contía da subvención poderá vir determinada de forma individualizada ou ben resultar da aplicación de porcentaxes destinadas a gastos ou actividades que se fixen na convocatoria. En ningún caso o importe da subvención poderá ser de tal contía que, illadamente ou en concorrencia con subvencións ou axudas doutras administracións ou doutros entes públicos ou privados, supere o custo total da actividade a desenvolver polo beneficiario. Será a convocatoria a que determine o réxime de compatibilidade ou incompatibilidade para a percepción doutras subvencións, axudas, ingresos ou recursos para a mesma finalidade, así como a realización de pagos a conta ou pagos anticipados. Estes últimos supoñerán entregas de fondos con carácter previo á xustificación, como financiamento necesario para poder levar a cabo as actuacións inherentes á subvención. En caso de falta de previsión na respectiva convocatoria, o pago da subvención realizarase tras a xustificación, por parte do beneficiario, da realización da actividade ou proxecto. Artigo 14.–XUSTIFICACIÓN.1. A xustificación do cumprimento das condicións impostas e da consecución dos obxectivos previstos no acto de concesión da subvención realizaranse nos termos previstos no art.30 da Lei xeral de subvencións, no seu regulamento, así como nesta ordenanza, salvo que as bases reguladoras da concesión establezan un réxime específico a condición de que non resulte incompatible co contido das devanditas normas.2. A xustificación realizarase ante o órgano instrutor, no prazo fixado nas bases reguladoras, convenios ou acordos polos que se concede a subvención. En defecto de regulación expresa, a xustificación deberá realizarse dentro do prazo máximo dun mes desde que finalice a actividade ou programa que deu lugar á subvención. O órgano concedente da subvención poderá outorgar, salvo precepto en contra contido nas bases reguladoras, convenios ou acordos polos que se concede a subvención, unha ampliación do prazo establecido para a presentación da xustificación, que non exceda da metade deste e sempre que con iso non prexudiquen dereitos de terceiro. As condicións e o procedemento para a concesión da ampliación son os establecidos no artigo 49 da Lei 30/1992, do 26 de novembro, de réxime xurídico das administracións públicas e do procedemento administrativo común.3. As bases reguladoras das subvencións, ou, na súa falta, os acordos de concesión ou convenios en que se formalicen, fixarán o contido da xustificación das subvencións concedidas. A xustificación polo beneficiario do cumprimento das condicións impostas e da consecución dos obxectivos previstos no acto de concesión da subvención, poderá revestir as seguintes modalidades: Conta xustificativa do gasto realizado. Acreditación por módulos. Presentación de estados contables. A rendición da conta xustificativa constitúe un acto obrigatorio do beneficiario ou da entidade colaboradora, na que se deben incluír, baixo a responsabilidade do declarante, os xustificantes de gasto ou calquera outro documento con validez xurídica que permitan acreditar o cumprimento do obxecto da subvención pública. Os gastos xustificaranse mediante facturas e demais documentos de valor probatorio equivalente con validez no tráfico xurídico mercantil ou con eficacia administrativa, en orixinal ou fotocopia compulsada cando, neste último suposto, así se establecese nas bases reguladoras das subvencións ou, na súa falta, os acordos de concesión ou convenios en que se formalicen. A acreditación do gasto tamén poderá facerse mediante facturas electrónicas, sempre que cumpran os requisitos esixidos para a súa aceptación no ámbito tributario.5. As bases reguladoras das subvencións, ou, na súa falta, os acordos de concesión ou convenios en que se formalicen poderán prever o réxime de concesión e xustificación a través de módulos nos termos establecidos no RD 887/2006, do 21 de xullo, polo que se aproba o regulamento da Lei xeral de subvencións. De igual modo, poderán contemplar que a subvención se xustifique mediante a presentación de estados contables cos requisitos que sinala o citado regulamento.6. Naqueles casos nos que as subvencións realizadas a entidades, o sexan tanto para os seus gastos xerais ou de estrutura, como para a realización de actividades específicas ou de carácter extraordinario, segundo a estrutura na que se presentou a proposta da entidade a subvencionar, a xustificación da achega efectuada polo concello, deberá realizarse coa debida separación de ambos conceptos.7. Nos supostos recollidos nos apartados 5, 6 e 7 do art.30 da Lei xeral de subvencións estarase ao establecido nesta coas concrecións que poidan realizar as bases reguladoras, se é o caso.8. Para os efectos previstos no art 81 do RD 887/2006, do 21 de xullo, polo que se aproba o regulamento da Lei xeral de subvencións, a convocatoria determinará os trámites da xustificación que poderán ser cubertos por vía electrónica, informática ou telemática e os medios electrónicos e sistemas de comunicación utilizables que deberán axustarse ás especificacións que se establezan na normativa vixente. Artigo 15.–GASTOS SUBVENCIONABLES. Considéranse gastos subvencionables aqueles que de xeito indubidable respondan á natureza da actividade subvencionada, resulten estritamente necesarios e se realicen no prazo establecido polas diferentes bases reguladoras das subvencións. En ningún caso o custo de adquisición dos gastos subvencionables poderá ser superior ao valor de mercado.2. Salvo disposición expresa en contrario nas bases reguladoras das subvencións, considerarase gasto realizado o que foi efectivamente pagado con anterioridad á finalización do período de xustificación determinado pola normativa reguladora da subvención. Os gastos financeiros, de asesoría xurídica ou financeira, os gastos notariais e rexistrais e os gastos periciais para a realización do proxecto ou actividade subvencionada e os de administración específicos, son subvencionables se están directamente relacionados coa actividade subvencionada e son indispensables para a súa adecuada preparación ou execución En ningún caso serán gastos subvencionables: a) os xuros debedores das contas bancarias b) xuros, recargas e sancións administrativas e penais c) os gastos de procedementos xudiciais d) os impostos indirectos cando sexan susceptibles de recuperación ou compensación. e) impostos persoais sobre a renda Salvo que o órgano concedente a través da aprobación das convocatorias estableza o contrario, segundo o establecido no art.32.1 da Lei xeral de subvencións, considerarase gasto realizado o que foi efectivamente pagado durante o período que se estableza na respectiva convocatoria. Artigo 16.–COMPROBACIÓN DE SUBVENCIÓNS.1. As bases reguladoras da subvención determinarán o servizo competente para a comprobación da aplicación da subvención, que se materializará na emisión dun informe que acredite a adecuada xustificación da subvención, así como a realización da actividade e o cumprimento da finalidade que determinou a concesión da subvención.2. O informe de conformidade emitido polo servizo, coas observacións que considere convenientes, remitirase á Intervención Xeral, xunto co expediente completo, para os efectos da emisión do correspondente informe acerca da adecuada xustificación da subvención.3. Unha vez emitido o informe en exercicio da función interventora, devolverase o expediente ao servizo xestor para a aprobación da xustificación (se a xustificación é correcta) ou para a notificación ao interesado dos reparos formulados (se a xustificación é incorrecta). Unha vez transcorrido o prazo establecido de xustificación sen presentarse esta ante o órgano administrativo competente, requirirase ao beneficiario para que no prazo improrrogable de quince días sexa presentada. Cando o órgano administrativo competente para a comprobación da subvención aprecie a existencia de omisións e/ou defectos emendables na xustificación presentada polo beneficiario, poñerao no seu coñecemento, concedéndolle un prazo de dez días para a súa corrección. Se, transcorridos os prazos a que fai referencia este apartado, non se procedese a presentar a xustificación ou emendar as omisións e/ou defectos da xustificación presentada, iniciarase o procedemento para o reintegro da subvención, con independencia da aplicación do réxime de sancións.4. Serán directamente aplicables as prevencións que sobre control financeiro establece o título terceiro da Lei xeral de subvencións, nos termos previstos na súa disposición adicional décimo cuarta. Artigo 17.–PROCEDEMENTO DE APROBACIÓN DO GASTO E PAGO DAS SUBVENCIÓNS.1. Con carácter previo á convocatoria da subvención ou concesión directa desta, deberá efectuarse a aprobación do gasto nos termos previstos na Lei de facendas locais e bases de execución do orzamento.2. A resolución de concesión da subvención levará consigo o compromiso de gasto correspondente.3. O aboamento da subvención realizarase tras a xustificación, por parte do beneficiario, da realización da actividade, proxecto obxectivo ou adopción do comportamento para o que se concedeu nos termos da normativa reguladora da subvención. Producirase a perda do dereito ao cobro total ou parcial da subvención no suposto de falta de xustificación ou concorrencia dalgunha das causas de reintegro previstas na Lei xeral de subvencións. O procedemento para declarar a procedencia da perda do dereito ao cobro da subvención será o establecido no artigo 42 da Lei xeral de subvencións.4. As bases reguladoras, convenios ou acordos polos que se concedan as subvencións poderán prever a realización de pagos a conta ou pagos anticipados da subvención, así como o réxime de garantías que proceda, se é o caso, nos termos que establece o RD 887/2006, do 21 de xullo, polo que se aproba o regulamento da Lei xeral de subvencións, todo iso coas limitacións establecidas no art.34.4 e 5 da Lei xeral de subvencións.5. Cando o beneficiario sexa debedor con motivo dunha débeda vencida, líquida e exixible, o alcalde, e por delegación o concelleiro delegado de Economía, poderá acordar a compensación. Artigo 18.–REINTEGRO. O réxime xurídico do reintegro das subvencións será o previsto no título II da Lei xeral de subvencións. Artigo 19.–RÉXIME DE CONTROL INTERNO DAS SUBVENCIÓNS. A Intervención de Fondos municipal exercerá a función interventora e o control financeiro das subvencións coa extensión e os efectos que se determinan na súa normativa de aplicación nos termos que sinala a Lei xeral de subvencións. CAPÍTULO V.–INFRACCIÓNS E SANCIÓNS Artigo 20. CONCEPTO DE INFRACCIÓN. Constitúen infraccións administrativas en materia de subvencións as accións e omisións tipificadas na Lei xeral de subvencións e serán sancionables incluso a título de simple neglixencia. Artigo 21.–RESPONSABLES. Serán responsables das infraccións administrativas en materia de subvencións as persoas físicas ou xurídicas, públicas ou privadas, así como os entes sen personalidade aos que se refire o apartado 3 do artigo 11 da Lei xeral de subvencións, que por acción ou omisión incorran nos supostos tipificados como infraccións nesta lei e, en particular, as seguintes: a) Os beneficiarios das subvencións, así como os membros das persoas ou entidades contempladas no apartado 2 e segundo parágrafo do apartado 3 do artigo 11 da Lei xeral de subvencións, en relación coas actividades subvencionadas que se comprometeron a realizar. b) As entidades colaboradoras. c) O representante legal dos beneficiarios de subvencións que carezan de capacidade para obrar. d) As persoas ou entidades relacionadas co obxecto da subvención ou a súa xustificación, obrigadas a prestar colaboración e facilitar canta documentación sexa requirida en cumprimento do disposto no artigo 46 da Lei xeral de subvencións. Artigo 22.–SUPOSTOS DE EXENCIÓN DE RESPONSABILIDADE. As accións ou omisións tipificadas como infracción administrativa en materia de subvencións non darán lugar a responsabilidade nos seguintes supostos: a) Cando se realicen por quen careza de capacidade de obrar. b) Cando concorra forza maior. c) Cando deriven dunha decisión colectiva, para quen salvase o seu voto ou non asistise á reunión en que se tomou aquela. Artigo 23.–CONCORRENCIA DE ACTUACIÓNS COA ORDE XURISDICIONAL PENAL.1. Nos supostos en que a conduta puidese ser constitutiva de delito, o Concello de Narón pasará o tanto de culpa á xurisdición competente e absterase de seguir o procedemento sancionador mentres a autoridade xudicial non dite sentenza firme, teña lugar o sobresemento ou o arquivo das actuacións ou se produza a devolución do expediente polo Ministerio Fiscal.2. A pena imposta pola autoridade xudicial excluirá a imposición de sanción administrativa.3. De non estimarse a existencia de delito, o Concello de Narón iniciará ou continuará o expediente sancionador con base nos feitos que os tribunais consideren probados. Artigo 24.–INFRACCIÓNS ADMINISTRATIVAS. As infraccións administrativas tipificadas nesta ordenanza clasifícanse en moi graves, graves e leves. Constitúen infraccións leves as condutas tipificadas como tales no artigo 56 da Lei 38/2003, xeral de subvencións ou normativa que a substitúa. Constitúen infraccións graves as condutas tipificadas no artigo 57 da Lei 38/2003, xeral de subvencións ou normativa que a substitúa. Constitúen infraccións moi graves as condutas tipificadas no artigo 58 da Lei 38/2003 mencionada ou normativa que a substitúa. Artigo 25.–SANCIÓNS. As clases de sancións, a súa graduación, contía e prescrición serán a establecida no capítulo II, do título IV, da Lei 38/2003, xeral de subvencións ou normativa que a substitúa. Artigo 26.–COMPETENCIA PARA A IMPOSICIÓN DE SANCIÓNS. A competencia para a imposición de sancións corresponde ao órgano que a teña atribuída segundo a normativa de réxime local. Artículo 27.–PROCEDEMENTO SANCIONADOR.1. A imposición das sancións en materia de subvencións efectuarase mediante expediente administrativo no que, en todo caso, se dará audiencia ao interesado antes de ditarse o acordo correspondente e que será tramitado conforme ao disposto na Lei 30/1992, do 26 de novembro, de réxime xurídico das administracións públicas e do procedemento administrativo común.2. O procedemento iniciarase de oficio, como consecuencia, da actuación de comprobación desenvolvida polo órgano concedente ou pola entidade colaboradora, así como das actuacións de control financeiro previstas nesta ordenanza.3. Os acordos de imposición de sancións poñerán fin á vía administrativa. Artigo 28.–EXTINCIÓN DA RESPONSABILIDADE DERIVADA DA COMISIÓN DE INFRACCIÓNS. A responsabilidade derivada das infraccións extínguese polo pago ou cumprimento da sanción, por prescrición ou por falecemento. Artigo 29.–RESPONSABILIDADES.1. Responderán solidariamente da sanción pecuniaria os membros, partícipes ou cotitulares das entidades a que se refire o apartado do artigo en proporción ás súas respectivas participacións, cando se trate de comunidades de bens ou calquera outro tipo de unidade económica ou patrimonio separado.2. Responderán subsidiariamente da sanción pecuniaria os administradores das sociedades mercantís, ou aqueles que ostenten a representación legal doutras persoas xurídicas, de acordo coas disposicións legais ou estatutarias que lles resulten de aplicación, que non realicen os actos necesarios que sexan do seu incumbencia para o cumprimento das obrigacións infrinxidas, adopten acordos que fagan posibles os incumprimentos ou consintan o de quen deles dependan.3. No caso de sociedades ou entidades disoltas e liquidadas nas que a lei limita a responsabilidade patrimonial dos socios, partícipes ou cotitulares, as sancións pendentes transmitiranse a estes, que quedarán obrigados solidariamente ata o límite do valor da cota de liquidación que se lles adxudicou ou se lles debeu adxudicar.4. No caso de sociedades ou entidades disoltas e liquidadas nas que a lei non limita a responsabilidade patrimonial dos socios, partícipes ou cotitulares, as sancións pendentes transmitiranse a estes, que quedarán obrigados solidariamente ao seu cumprimento. DISPOSICIÓN FINAL. A presente ordenanza entrará en vigor, a teor do establecido no artigo 70 da Lei 7/1985, do 02 de abril, reguladora das bases do réxime local, unha vez que se publique completamente o seu texto no Boletín Oficial da Provincia e transcorra o prazo previsto no artigo 65.2 do devandito texto legal. Narón, 17 de decembro de 2012. O Alcalde José Manuel Blanco Suárez